
På skuldrene af Niels Bohr


Jeg er som fysiker knyttet til Niels Bohr på måder, der virker magisk. Helt konkret er jeg anden generations elev af Niels Bohr, idet min vejleder på Århus Universitet, professor Jens Lindhard var elev af Niels Bohr.


I denne bog præsenterer jeg Nielsens Bevidsthedsmodel som en tolvdimensionel model af sjælsbevidstheden. Den har fået det navn i respekt for mit fødenavn. Modellen blev udviklet i 2013, netop 100 år efter Niels Bohrs berømte atommodel. Bohrs model blev forløber for udviklingen af kvantemekanikken på Niels Bohr Instituttet frem til den endelige formulering i 1925.


Det forunderlige, ja magiske er at opleve, hvordan bevidsthedsmodellen blev min forløber for præsentationen af verdensbilledet Det Nye Univers i 2025. Et bevidsthedsunivers, der rummer kvantefysikken.

ALT, HVAD VI KALDER VIRKELIGHEDEN,


ER LAVET AF TING, DER IKKE KAN


BETRAGTES SOM VIRKELIGE.


Niels Bohr


HVAD NU, HVIS TINGENE ER LAVET AF


BEVIDSTHED, AT BEVIDSTHED ER


VORES EGENTLIGE EKSISTENS


Jørgen Finnemann









Prolog


Kærligheden


Bag trilogien ligger der en kærlighed


en kærlighed på alle planer


en ubetinget kærlighed


En kærlighed, der bærer


en kærlighed, der samler


kærligheden bag al skabelse


En kærlighed som al tings årsag


på samme tid en del af alt det skabte


en kærlighed som felt, der gennemtrænger alt


og samtidig en impuls i den skabende bevidsthed


en impuls til skabelse, samhørighed, en skabertrang


Drivkraften


Jeg skriver blot af kærlighed


at se på al den smerte


al den kamp


al den angst i verden


det kalder på at gøre noget


for mig er det at skrive denne trilogi


Og dog


Det hele er jo kommet som en impuls


at jeg skal skrive trilogien om Det Nye Univers


men drivkraften til at føre det igennem


kommer af at se den dybe afmagt i den store verden


Det er nødvendighedens stærke kraft


fordi jeg har den klare indre viden


at det, der kan føre menneskene igennem


er at åbne til det liv, der følger af at lukke op


at åbne til al den visdom, kraft og kærlighed


der gemmer sig i vor højere bevidsthed


Kærlighed og Kvantefelt


Kærligheden lever dybt i hver og én


i hvert et menneske, plante, dyr og sten


kærligheden er en essens, et kim


en kvalitet i vor bevidsthed


kærligheden møder videnskaben som et kvantefelt


og kvantefelter gennemtrænger hele universet


vi kan mærke kærligheden i os selv


i vores hjerte, ja overalt i kroppen


i vores celler, når blot vi åbner op


og lader energien flyde frit


Det evolutionære


Trilogien handler da om dette ene


at manifestere denne kærlighed


materialisere den inde i os selv


og dermed også i det kollektive


vi skaber nye samfundsformer


Kærligheden virker som impuls


den fundamentale kraft i universet


i sin essens er den ren og ubesmittelig


den er uudtømmelig og har uend’lig styrke


det er den drivende kraft bag evolutionen


Vi er en del af denne evolution


generationer, der forandrer verden


det er som om, der er en kosmisk plan


Det formidlende


Det vil trilogien uddybe på forskellig vis


det er på en gang ganske enkelt og dog komplekst


da det udfoldes i det lineære sprog, som en bog må gøre det


Der er mange perspektiver og modeller


de er som tilnærmelser til den ægte rene sandhed


de anskueliggør og viser vej for den, der mærker resonans


resonans er en af kroppens mange måder til at mærke sandhed


………………









Indledning til Trilogien


Velkommen til trilogien Det Nye Univers.


Velkommen til en magisk rejse, hvor vi udforsker bevidsthedens natur.


Og velkommen til udfoldelsen af et verdensbillede, der bygger på bevidsthed som fundament og energi som et bærende element.


Det Nye Univers er et verdensbillede og en måde at leve livet i overensstemmelse med Hjertets Visdom og Kroppens Sandhed.


Trilogien bygger på erfaringer gennem de seneste 12 år. Den udfolder verdensbilledet og gør det samtidig konkret med røde tråde om sundhed, samskabelse og eksistens.


Vi møder et verdensbillede, hvor videnskab og spiritualitet smelter sammen som to måder at forstå verden, være i verden, opleve verden. Det er en indre og en ydre tilgang til livet, der forenes og integreres. Vi skal se, hvordan naturvidenskaben er indeholdt i Det Nye Univers, hvor bevidstheden er grundstoffet, og naturvidenskaben er broen til teknologi.


Det nye Univers er magisk i sin multidimensionalitet. Langt hen ad vejen er det en magi, der er kendt fra kvantefysikken, og vi skal se, hvordan kvantefelternes egenskaber fører til det afgørende skridt: at de er bevidsthed. Dermed smelter de to verdensbilleder sammen. Kvantefelternes fysik forklarer også, at jeg i bevidsthedsrejser oplever, at vores univers er åbent. Det betyder, at det fysiske univers kan modtage energi fra en ikke-fysisk kilde, når vi finder den rette resonans med denne kilde. Det betyder, at fri energi er en af fremtidens energikilder.


Nøglen til Det Nye Univers er, at vi har en højere bevidsthed, og at alle har mulighed for at åbne til denne livgivende kilde. Vi er meget mere end det, vi hører i den offentlige fortælling, der læner sig op af naturvidenskaben. Trilogiens opgave er at være med til at åbne for de mange nye muligheder, der ligger foran os i kraft af den højere bevidsthed.


Trilogiens vigtigste pointe og eksistensberettigelse er, at den giver et svar på den udfordring, menneskeheden står midt i. Og svaret kommer gennem tre røde tråde, der som en treenighed udfolder betydningen af den højere bevidsthed:




	Sundhedstråden inddrager den højere bevidsthed i vores selvhelbredende kræfter. Indre dialog med vore celler åbenbarer helt nye muligheder for sundhed og helbredelse.


	Skabelsestråden viser, hvordan vi kan samarbejde med den højere bevidsthed i udformningen af fremtiden på Jorden. Vi skal se nye principper og arbejdsformer til at organisere det ydre liv, hvad enten vi taler politik, virksomheder eller frivillige sammenhænge. Spirituel Ledelse kan modernisere vores demokrati.


	Det eksistentielle spor er et metaniveau. Jo mere vi kommer i kontakt med den højere bevidsthed, desto dybere kommer vi ind i os selv og finder en indre ro og glæde, som kan være selve rejsens formål.





De tre bøger har hver sit perspektiv på livet.


Den første Bog, Vejen til Livet – Bevidsthed er Nøglen, skrives i personlighedens perspektiv. Vi undersøger bevidstheden og opdager, at alt har bevidsthed. Stjernerne og galakserne i rummet, atomerne og cellerne i kroppen. Vi arbejder med indre dialoger og genfinder vores sjæl. Det fører til en dybere forståelse af de funktionelle lidelser og hvordan de kan håndteres. Og videre til at tale om kræft og kræftens gåde.


I trilogiens anden bog, Den Vi Er – Den Magiske Bevidsthed, flytter vi vores identifikation og ser det hele i bevidsthedens perspektiv. Vi er bevidsthed, alt er bevidsthed, og vi møder universelle bevidsthedsfelter som Fred, Grace og Kærlighed. Vi skal se, hvordan vi forbinder os med disse felter, og hvad de betyder for os. Bogen vil indeholde idegrundlaget for Bevidsthedshospitalet 2040.


Bind 3 er en åben bog. Åben for hvad der sker i disse år, hvor kvante- og bevidsthedsteknologier bryder frem. Den vil være mere nørdet omkring det naturvidenskabelige, men også komme ind på det nyvidenskabelige, hvor det indre og ydre liv smelter sammen.


Et eksempel på det sidste vil vi se med kvantecomputerne. De er så følsomme, at vi kommer til at se dem som eksempel på Niels Bohrs berømte ord om kvantefysikkens filosofi: ”Vi er en del af det, vi observerer”.


Bind 3 vil også komme ind på opdagelsen af to nye naturkræfter, som kan kaldes for den stærke og den svage dimensionskraft. Og der vil være en omtale mine erfaringer med antistof og mørkt stof i en række bevidsthedsrejser.


Trilogien indeholder øvelser om bevidsthed. Det understreger, at det Nye Univers er et levende univers af energi og bevidsthed, hvor personlige erfaringer er centrale. Vi er en del af dette univers.


Øvelserne giver læseren mulighed for at gøre erfaringer, efterhånden som læsningen skrider fremad. Nogle øvelser kan udføres af alle, mens andre kræver forudgående erfaringer med meditation for at få fuldt udbytte af dem.









Indledning til Vejen til Livet


Vejen til livet – Bevidstheden er Nøglen er en rejse gennem sjælens mange lag. Det er en udforskning og kortlægning af sjælens struktur og samtidig en langsom integration af dybere og dybere lag af os selv.


Bogen tager læseren med på indre bevidsthedsrejser. Det fører os til kontakt med vores celler og dybere ind til atomerne i kroppen. Vi ser, hvordan rejsen ind i kroppen også er en rejse ud i rummet. Bevidstheden i vores celler er i resonans med bevidstheden i stjernerne, og atomerne er i resonans med galakserne .


Øvelser i indre dialog åbner døren for, at læseren tager med på rejsen, hvad enten det er ind i kroppen eller ud i universet.


De indre rejser åbner trilogiens tre spor: sundhed, samskabelse og det eksistentielle, hvem vi er.


Nøglen hertil ligger i bogens vigtigste erkendelse: Bag den fysiske verden findes et skabende og livgivende bevidsthedsfelt, vores højere bevidsthed. Alt har bevidsthed. Celler og atomer, sten og vand, stjerner og galakser. Og adgangen til dette felt ligger i vore celler.


Det betyder, at vi kan forbinde os med cellerne i kroppen. Gennem indre dialoger kommer vi dermed i forbindelse med vores højere bevidsthed. Det åbner for en dybere integration og forståelse af vores sande natur, og det giver os mulighed for at arbejde konkret med vores sundhed.


Sundhedstråden fører os til at indse, at den højere bevidsthed er en del af vores selvhelbredende kræfter. Vi bliver i stand til at arbejde med selvhelbredelse på helt nye måder.


Bogen er en lang skabelsesproces. Vi udforsker dybere og dybere dele af os selv, og nyskaber hele tiden den, vi er. Samtidig får vi med åbningen til den højere bevidsthed også helt nye arbejdsmåder til at skabe samfund.


Vi skal se, hvordan vi kan gå i dialog med gruppeenergier. Vi kan komme i dialog med en organisation, en virksomhed, en forening eller et bofællesskab. Der er forslag om at integrere spirituel ledelse i et politisk parti og et eksempel på, at det er gjort i en dansk virksomhed. Det er en nøgle til at udvikle vores samfund.


Det eksistentielle


Bogen er en langsom udfoldelse af sjælsbevidstheden fra cellebevidsthed til kvanteniveau.


Det er forunderligt at opdage, hvordan vi bevæger os fra det personlige til det kollektive. Vi kommer ind i områder, hvor personligheden opløses på samme måde som kvantefysikken fortæller, at elektroner ikke er partikler. At de kan optræde som bølger eller partikler, og at deres egentlige eksistens er et eneste kvantefelt, som gennemtrænger hele universet.


Denne opløsning og skifte i identitet møder vi også inde i os selv. Vi møder den på et sjælsniveau, hvor vi oplever det som stærene i sort sol. At vi nok har en identitet ligesom den enkelte stær, men vi er samtidig en del af noget større, noget fælles. Vi er i et fælles flow, en fælles bølge. Det er her, vi hænger sammen med hinanden, med naturen og med kosmos. Vi er på vej mod den enhed, hvoraf alt er udsprunget. Den enhed, der rummer kilden til alt. Et åndsunivers, der rækker ud over tid og rum. En ren bevidsthed. Enhed.


Det Nye Univers er et billede på dette. Det repræsenterer en forståelse af al tings sammenhæng og samhørighed. Og det er en måde at leve sit liv med en højere bevidsthed som nøgle til at åbne for en række muligheder. Disse muligheder giver os chancen for at tage et større medansvar for vores eget liv.


Der er ikke mere at spille om


Nu er det kun at lege


Være som barnet


Ukompliceret


Nysgerrig


Åben

Tråde i Bogen


Det er muligt at følge en enkelt tråd uden at læse hele bogen: Kapitel 1 og 2 danner baggrund med omtale af de bevidsthedsrejser, der ligger til grund for Nielsens Bevidsthedsmodel. Jeg henviser ofte til 3 d, 4 d osv., de 12 bevidsthedslag, som er vist på figur 2.


Trådene:





	Sundhed:

	kapitel 2.5, 2.7, 3, (5), 10-12.





	Skabelse, Samskabelse:

	kapitel (5), (6), 8





	Det eksistentielle:

	kapitel 1, 2, (4), 5, 6, 9, 10, 11, 12.





	Videnskab og Spiritualitet

	Kapitel 9







På bogens sidste sider findes appendix, en liste med litteratur og links, en ordliste og et indeks.


Appendix 1 omtaler to spirituelle retninger, jeg har fulgt. I årene 2013-18 arbejdede jeg med i Mahatma-energien, og siden da har jeg også arbejdet meget i Mark-energien.


Appendix 2 giver en kort introduktion til begreberne i mikrokosmos og makrokosmos. Hvordan ser verdensrummet ud derude? Hvad er galakser og quasarer? Og hvordan ser det ud derinde i cellerne? Hvad er quarks, neutroner og protoner?


Litteraturlisten indeholder bøger, links og QR-koder til hjemmesider. Jeg henviser til litteraturlisten med et navn og årstal, som her: (Finnemann 2020).










Kapitel 1


ALT, HVAD VI KALDER VIRKELIGHEDEN, ER LAVET AF TING,


DER IKKE KAN BETRAGTES SOM VIRKELIGE.


Niels Bohr


1 Rejsen til Sjælens Land


Den magiske rejse begyndte på et kursus med Paul McCarthy. Et kursus om krystaller og om at skabe kontakt til universet.


Paul havde kodet en række krystaller med energier fra forskellige stjerner som Sirius, Vega og Arcturus samt stjernebilleder som Plejaderne, Orion og Lyren. Derudover var der en enkelt galakse, vores nabogalakse Andromeda.


Kurset fokuserede på at lære os at sanse de forskellige energier. Det forunderlige var, at vi ikke blot kunne mærke forskel på energierne, men oplevede også en tættere forbindelse til nogle stjerneenergier frem for andre. Selv mærkede jeg især en kraft i energierne fra Arcturus og Andromeda.


På næste kursus gik vi et skridt videre. Med krystallernes hjælp blev vi guidet til Arcturus. Men det var ikke det hele. Paul førte os videre ind i et tempel, “The Temple of Wisdom and Knowledge”. Ved indgangen til tempelsalen overlod han os til os selv og opfordrede os til at være åbne for, hvad der måtte ske. Ville vi få billeder? Opleve kontakt? Modtage budskaber? For mig blev det startskuddet til en indre rejse, som vi skal udforske i denne bog.


Midt i tempelsalen så jeg en tronstol, der mindede om en kongetrone. Den var stor og bred, så man halvt sad og halvt lå i den, og hele kroppen havde kontakt til stolen fra top til tå.


Længere kom jeg ikke, og da jeg efterfølgende fortalte om oplevelsen, spurgte Paul, om alle skulle sidde i stolen, og om det var nødvendigt. ”Det ved jeg ikke, men jeg ved, at jeg skal sidde i den.”


Og her sluttede kurset.


Den første rejse


Nogle dage senere følger jeg det op. Eller faktisk sker det midt om natten. Jeg sætter mig i en behagelig stol, tænder diktafonen og forestiller mig, at jeg sidder i tronstolen i templet på Arcturus. Og så sker der noget.


Jeg starter med at tune ind ved at kontakte cellerne i min krop.


Jeg kontakter mine celler i maven og spørger mine celler, mærker cellerne, hvad de beder om.


Healing, healing, healing. Selvhealing. Kontakt med universet, det er healingen


Således var det første svar helt præcist. Det var overvældende og tankevækkende. At en indre kontakt til universet er healing af mig. Det var nyt at erkende, at dette er muligt, og at det er healing. Og det var endda kun en første lille del af den første bevidsthedsrejse.


Den fortsatte ad dette spor, stadig styret intuitivt indefra.


Jeg connecter til Orionc, Orion-bevidstheden.


Det løsner i kroppen.


Jeg connecter til Sirius.


Går dybere ind, connecter til centrum af galaksen.


Mærker det sorte hul i galaksens centrum,


bevæger os igennem, som gennem en navlestreng


eller fødselskanal, bevæger vi os til Andromedagalaksen.


Connecter til Andromeda-energien,


den arbejder ind i kroppen.


Jeg bevæger mig videre i bevidstheden, mærker det store univers af galakser. Bevæger mig højere op i vibration, længere ud i universet, mærker quasarerne (de omtales i appendix 2: Mikrokosmos og Makrokosmos).


Går ind og sætter elementarpartiklerne i vibration, går i resonans med elementarpartiklerne.


Det er det, resonansen gør, den sætter elementarpartiklerne i vibration. De belives af quasarenergien, på grænsen til det ikkefysiske.


Vi bevæger os det sidste stykke ud i det mystiske tomrum fra quasarer til Big bang, åbner for Mahatma-energien1. Energien går i resonans med the quarks i kroppen, hver eneste quark i neutronerne og protonerne mærker energien. Selve kroppen er belivet af den højeste energi.


Således begyndte det hele som en forunderlig bevidsthedsrejse i både mikro- og makrokosmos. Ja, egentlig i makrokosmos: fra stjerneniveau via galakseniveau og quasar-niveau til kosmos og Big Bang. Men samtidig en rejse ind i kroppen, ind i mikrouniverset, med den første kontakt til cellerne og til elektronerne på elementarpartikelniveau.


Det er en forunderlig rejse i bevidstheden, hvor en ny og anderledes form for erfaring har åbenbaret sig. Det er en indre sansning, der betyder, at jeg ofte vil kalde tronstolen for en sansestol og rejserne for sanserejser.


Hvad fortæller denne rejse os? Hvad er der sket denne første nat?


Rejsen viser, hvad cellerne mener med at få kontakt til universet. Den illustrerer, hvordan vi kan forbinde os med alle dele af universet, og at vi kan gøre det i bevidstheden.


Vi kan gøre det, fordi stjernerne har bevidsthed, galakserne har bevidsthed - ja, hele universet har bevidsthed. I en meditativ tilstand kan vi forbinde os med stjerner, galakser og universet.


Cellerne fortæller, at forbindelsen til universet er healing. Det er forbindelsen i bevidstheden, der er afgørende for healingen, og det danner grundlaget for, at sundhed er en af de røde tråde i bogen.


Selvhealing handler om at forbinde os med sjælsbevidsthedens højere lag. Det er de lag vi kan finde i makrokosmos som stjerner, galakser, quasarer og hele verdensrummet. Efterfølgende rejser viser, at vi tilsvarende finder lagene i mikrokosmos som celler, atomer, elektroner og quarks.


Og der er mere end dette. Der er en magisk forbindelse mellem makrokosmos og mikrokosmos. Vi ser det i forbindelsen mellem quasarerne og elementarpartiklerne, som i dette tilfælde er elektronerne. Der står, at quasarerne går i resonans med elektronerne, og at det beliver elektronerne.


Dette kan ikke forstås fysisk, da quasarerne er sorte huller i fjerne galakser. Men beskeden er klar, det er healing, og det sker via en belivelse af elektronerne.


Det magiske bliver lettere at forstå, når vi accepterer, at alt har bevidsthed. Dermed bliver det muligt at kontakte stjerner og galakser, og denne kontakt er healing. Det er essensen af magien. Eller er det egentlig så magisk?


Det var cellerne, der talte til mig. Og hele rejsen foregår inde i mig, så vi kan også kalde det en indre dialog. Uanset om jeg taler med mine celler eller er i kontakt med dele af det store univers, kommunikerer jeg med en del af mig selv. Men hvilken del?


Den indre dialog foregår med en bevidsthed, som min dagsbevidsthed ikke kender, men som er en del af mig. Jeg kan kun forstå det ved at sige, at jeg er ved at få kontakt med min sjæl. Og denne sjæl er en bevidsthed med forskellige niveauer, som viser sig i den fysiske verden.


Der tegner sig et mønster. Sjælen har forskellige udtryk i makro- og mikrokosmos, og den indeholder dermed forskellige lag. Det vil føre til en model af det, vi kan kalde sjælsbevidstheden.


Det viser sig, at universet i mikrokosmos og makrokosmos er et billede eller en model af sjælsbevidstheden, og at der eksisterer en endnu større bevidsthed. Denne større bevidsthed kaldes ånden, åndsbevidstheden eller åndsuniverset, og er i rejsen repræsenteret af Mahatma-energien.


Bevidsthedsrejsen viser også de første tegn på, at bevidstheden er multidimensionel. Der optræder forbløffende resonanser, og rejsen til Andromeda går gennem en fødselskanal eller navlestreng, der starter i det sorte hul i centrum af Mælkevejen.


Vi har talt om resonansen mellem elektronerne og quasarerne, som er kæmpestore sorte huller i fjerne galakser. Men det er ikke den eneste resonans.


I senere rejser opstår der resonans mellem galakserne og atomerne, mellem stjernerne og cellerne, og mellem universet og quarks. Der tegner sig et mønster i sammenhængen mellem mikro- og makrokosmos.


Resonanserne betyder, at der i bevidsthedsuniverset er energetisk forbindelse mellem makrokosmos og mikrokosmos. Den indre forbindelse til makrokosmos beliver mikrokosmos, idet forbindelsen til stjernerne beliver cellerne. Det er den omtalte mekanisme, der fører til healing.


Endelig fortæller den første rejse om en anden form for resonans. Der er resonans mellem Mahatma og The Quarks. Denne resonans er banebrydende, fordi Mahatma rækker ud over Big Bang. Mahatma er en bevidsthed, der er knyttet til åndsuniverset. Det vender vi tilbage til i næste kapitel.





1 Mahatma er et multidimensionelt bevidsthedsfelt, som gør os i stand til at forene krop, sjæl og ånd. Se mere i Appendix 1.










Kapitel 2


DER ER EN INTELLIGENS I KROPPEN, SOM GIVER OS LIV,


ORGANISERER DET HELE. ET STØRRE SIND.


Joe Dispenza 2025


2 Nielsens Bevidsthedsmodel

2.1 Isbryderen


Det foregående kan illustreres med et billede af sjælsbevidstheden. Billedet udgør den første simple bevidsthedsmodel, der afspejler mønsteret i den aktuelle rejse og i mange efterfølgende rejser.


Isbryderen, den første model af sjælsbevidstheden:


Mahatma, ånden

Figur 1 Isbryderen


Første del af sjælsuniverset


Til venstre ser vi bevidsthedsniveauerne i makrokosmos, fra stjernerne videre ud i universet, og til højre ser vi mikrokosmos fra cellerne og dybere ind i kroppen. De vandrette lag repræsenterer resonansen mellem mikro- og makrokosmos. Yderst til venstre har jeg anført de gængse betegnelser for bevidsthedslagene.


Rejsen slutter i mikrokosmos ved the quarks. Jeg anvender det engelske ord quark frem for det danske ord kvark. Det handler om energi. Det flade a i det danske ord kvark har en helt anden energi end det engelske quark, og brugen af bogstavet q har også energimæssig betydning. Derfor har jeg også anvendt stavemåden quasar frem for det danske ord kvasar.


Quarks er byggesten i protoner og neutroner, som udgør kernen i alle atomer i universet. Tre quarks danner en proton og tre quarks danner en neutron. Quarks kan ikke eksistere som frie partikler, og jeg vender gang på gang tilbage til deres særlige betydning.


Den runde cirkel øverst i modellen repræsenterer resonansen mellem quarks og Mahatma. Den illustrerer, at der i bevidstheden er en åbning mod noget ud over det fysiske univers. Denne åbning er der grund til at tale mere om, for den viser en mangel i den naturvidenskabelige forståelse af vores univers. Her taler man ikke om, at der kan være noget på den anden side af Big Bang. I stedet for taler mange om, at universet er lukket, lukket for fri energi.


Mahatma er en åndelig energi og bevidsthed. I teosofien kaldes den syntesens avatar, men Mahatma er ikke et væsen. Mahatma er et multidimensionelt bevidsthedsfelt, som i 1987 blev dybere forbundet til jorden og beskrevet af Brian Grattan i 1993 (Grattan, 1993). Dette felt er en af vores mulige forbindelser til kilden til alt liv og rækker samtidig ind i den fysiske verden på samme måde, som vi i bog 2 vil se en række universelle felter gøre det.

